André en Coenie steek grense oor in konsert | Netwerk24
André en Coenie steek grense oor in konsert
Deur AJ Opperman 17 April 2019 12:30
Die sanger André Schwartz se senuwees knaag omdat hy in 'n nuwe konsert saam met Coenie de Villiers gaan klavier speel.
"Want weet jy hoe goed speel Coenie?" vra Schwartz oor die nuwe musiekproduksie Grensloos, waarin hy en De Villiers op 28 April met twee klawerborde die gehoor in die Atterbury-teater in Pretoria gaan vermaak.
"Ons het besluit ons gaan alles aandurf wat ons bang maak," sê De Villiers oor hul eerste projek saam.
Hulle praat egter al jare lank van 'n projek van hierdie aard.
"Ons het besluit om dit te doen terwyl ons kan," sê De Villiers. Dit is nie omdat André met motorneuronsiekte gediagnoseer is of omdat ek soms met my hande sukkel (artritis) nie. Ons wou dit al jare doen en nou is die tyd. André is 'n baie beter klavierspeler as wat mense dink. Maar omdat hy 'n wêreldklassanger is, ken mense hom nie agter die klavier nie."
'n Semikabaretkonsert is wat hulle beplan.
"Aanvanklik het André gesê hy kan nie voor my speel nie en ek het gesê ek kan nie voor hom speel nie. Toe besluit ons, nee, let's get over ourselves. Ons sál dit doen.
"Mense wil die kapstokke hê, so daar sal 'n 'Karoonag' en 'n 'Daar's 'n plek' wees," verwys De Villiers na van sy bekende liedjies.
Hulle sing 'n paar nuwe werke en begelei mekaar.
Die musiek sluit in komposisies uit Frankryk en Nederland. Daar is musiek wat De Villiers nog nooit vantevore gesing het nie.
Schwartz se treffers soos "Lief vir alles hier" en "Ek wil jou nooit weer sien" word op 'n nuwe manier uitgevoer.
"Ek ken dit só goed en só lank, ek sien uit om die nuwe weergawes te sing," sê Schwartz.
"Ons het besluit op 'n vars kykie na van hierdie liedjies. Ek en Coenie deel 'n leeftyd van belangstellings. Ons doen ook goed uit musiekspele."
Schwartz het in musiekspele soos The Sound of Music, The Pirates of Penzance en The Phantom of the Opera opgetree.
"Trouens," sê De Villiers, "André is baie beskeie daaroor, maar Andrew Lloyd Webber (komponis van dié musiekspel) het gesê hy is die beste Phantom in die wêreld."